
Parlamentul adoptă prezenta lege organică.

Titlul I. Dispoziţii generale
Articolul 1. Obiectul şi scopul legii 

(1) Prezenta lege stabileşte cadrul legal general privind gestionarea finanţelor publice, determină principiile şi regulile generale privind elaborarea, aprobarea şi administrarea bugetelor şi fondurilor componente ale bugetului public naţional (în continuare – bugetele), delimitează competenţele şi responsabilităţile autorităţilor/instituţiilor implicate în procesul bugetar, precum şi privind monitoringul financiar al activităţii autorităţilor/instituţiilor publice autofinanţate, a întreprinderilor de stat/municipale şi a societăţilor comerciale cu capital integral sau majoritar de stat.  
(2) Reglementări specifice cu privire la bugetele locale se stabilesc prin legislaţia privind finanţele publice locale, cu respectarea principiilor şi regulilor prevăzute de prezenta lege.

(3) Scopul legii este asigurarea disciplinei bugetar-fiscale, stabilităţii macroeconomice şi durabilităţii finanţelor publice pe termen mediu şi lung.

Articolul 2. Domeniul de aplicare

(1) Dispoziţiile prezentei legi sunt aplicabile:

a) autorităţilor/instituţiilor finanţate de la bugetele componente ale bugetului public naţional;

b) autorităţilor/instituţiilor publice autofinanţate;

c) întreprinderilor de stat/municipale şi societăţilor comerciale cu capital integral sau majoritar public.

Articolul 3. Noţiuni de bază

În sensul prezentei legi, se definesc următoarele noţiuni: 
Angajament bugetar: obligaţiune de plată, asumată de către autoritatea/instituţia bugetară în conformitate cu legislaţia în vigoare. 

Alocaţie bugetară: limita mijloacelor băneşti, prevăzute în buget pentru onorarea angajamentelor bugetare.

Autoritate/instituţie bugetară: entitate de drept public, care conform actelor de constituire se finanţează de la bugetul public naţional.
Autoritate publică autonomă: autoritate publică, bugetul căreia, conform legii, se aprobă de către Parlament şi ulterior se include în proiectul bugetului de stat.
Autoritate/instituţie publică autofinanţată: autoritate/instituţie publică care, potrivit legii sau actului normativ prin care a fost fondată, activează în baza principiilor de autogestiune şi autofinanţare.

Buget: totalitatea  veniturilor, cheltuielilor şi surselor de finanţare, destinate pentru realizarea funcţiilor autorităţilor publice centrale şi locale.

Bugetul public naţional: un sistem de bugete şi fonduri, destinate pentru realizarea funcţiilor autorităţilor publice centrale şi locale.
Calendar bugetar: plan de activităţi aferente procesului bugetar cu stabilirea termenelor limită de realizare şi a autorităţilor responsabile.
Cadrul bugetar pe termen mediu: document, prin care se stabilesc obiectivele politicii bugetar-fiscale şi se determină cadrul de resurse şi cheltuieli ale bugetului public naţional şi a componentelor acestuia în perspectiva de trei ani (pentru anul bugetar următor şi estimările pentru doi ani ulteriori).

Clasificaţie bugetară: sistem unificat de coduri care grupează veniturile, cheltuielile, activele nefinanciare, activele financiare şi obligaţiile pentru sistematizarea indicatorilor bugetari şi asigurarea comparabilităţii internaţionale a acestora. 

Cont unic trezorerial: cont de decontare al Ministerului Finanţelor, deschis în sistemul de evidenţă contabilă al Băncii Naţionale a Moldovei, ale cărui mijloace pot fi plasate într-un cont bancar sau în mai multe, considerate ca un tot întreg şi destinate gestionării mijloacelor bugetului public naţional.

Deficit bugetar: soldul negativ al bugetului, care reflectă suma cu care cheltuielile depăşesc veniturile.

Detalierea bugetului: proces de repartizare a alocaţiilor bugetare aprobate prin legea/decizia bugetară anuală conform clasificaţiei bugetare.
Echilibru bugetar: egalitatea între veniturile şi cheltuielile bugetului.
Excedent bugetar: soldul pozitiv al bugetului, care reflectă suma cu care veniturile depăşesc cheltuielile.

Finanţe publice: relaţii social-economice care apar în procesul formării şi administrării resurselor băneşti pentru realizarea funcţiilor autorităţilor publice centrale şi locale.
Monitoring financiar: proces de selectare, prelucrare şi analiză a informaţiei privind activitatatea economico-financiare a autorităţilor/instituţiilor publice autofinanţate, întreprinderilor de stat/munciipale şi societăţilor comerciale cu capital integral sau majoritar public.

Lege/decizie bugetară anuală: lege/decizie, prin care se aprobă bugetele corespunzătoare şi care stabileşte reglementări specifice anului bugetar respectiv.
Plan de conturi: act normativ care stabileşte nomenclatorul sistematizat al conturilor contabile şi normele metodologice de utilizare a acestora. 
Proces bugetar: consecutivitatea activităţilor de elaborare, examinare, adoptare, executare, monitorizare şi raportare a bugetului. 
Resurse: totalitatea veniturilor şi a surselor de finanţare ale bugetului.
Sistem trezorerial: sistem unitar de organizare a executării de casă a componentelor bugetului public naţional, precum şi a evidenţei, monitorizării şi raportării acestora. 

Soldul bugetului: diferenţa dintre veniturile şi cheltuielile bugetului. 

Soldul primar al bugetului: diferenţa dintre veniturile şi cheltuielile bugetului, excluzînd cheltuielile pentru plata dobînzilor aferente datoriei de stat/datoriei autorităţilor administraţiei publice locale. 
Surse de finanţare: totalitatea activelor financiare şi obligaţiilor aferente împrumuturilor interne şi externe.

Titlul II. Principii, reguli şi responsabilităţi
Capitolul 1. Principii bugetare

Articolul 4. Principiul anualităţii
(1) Resursele şi cheltuielile bugetare se aprobă pentru perioada unui an bugetar. 

(2) Toate operaţiunile de încasări şi plăţi efectuate pe parcursul unui an bugetar, în condiţiile art.70 alin.(1), aparţin anului corespunzător de executare a bugetului.
(3) Prevederile legii/deciziei bugetare anuale şi a celor privind rectificarea bugetului acţionează numai pentru anul bugetar respectiv.

Articolul 5. Principiul unităţii monetare

Toate operaţiunile de încasări şi plăţi bugetare se exprimă în monedă naţională.

Articolul 6. Principiul unităţii bugetare 

(1) Toate încasările şi toate plăţile  autorităţilor /instituţiilor bugetare se reflectă şi se efectuează exclusiv în/din buget.

(2) Resursele şi cheltuielile bugetelor se consolidează pentru a forma bugetul public naţional.


Articolul 7. Principiul universalităţii

(1) Toate resursele şi cheltuielile se reflectă în buget în sume brute. 
(2) Veniturile bugetare sînt destinate finanţării tuturor cheltuielilor prevăzute în buget fără a stabili relaţii între anumite tipuri de venituri şi cheltuieli, cu excepţia granturilor destinate proiectelor finanţate din surse externe, care se utilizează în conformitate cu acordurile încheiate cu donatorii. 

Articolul 8. Principiul transparenţei

(1) Principiul transparenţei bugetare presupune:

a) roluri şi responsabilităţi bine definite în procesul bugetar;

b) proces bugetar, bazat pe un calendar bugetar optimal şi proceduri transparente pentru luarea deciziilor;

c) informaţie bugetară cuprinzătoare, elaborată şi prezentată publicului într-o manieră clară şi accesibilă.

(2) Actele legislative şi normative cu privire la buget, rapoartele cu privire la executarea bugetului, precum şi alte informaţii bugetare relevante se fac publice.

Articolul 9. Principiul stabilităţii mşi durabilităţii
Politica bugetar-fiscală pe baza căreia se elaborează bugetul asigură stabilitate macroeconomică şi durabilitate financiară pe termen mediu şi lung.
Articolul 10. Principiul economicităţii, eficienţei şi eficacităţii

(1) Resursele bugetare se alocă şi se utilizează în mod econom, eficient şi eficace.
(2) Bugetele se fundamentează pe programe bazate pe performanţă.
Capitolul 2. Reguli bugetare

Articolul 11. Reguli privind politica bugetar-fiscală
(1) Politica bugetar-fiscală se elaborează şi se implementează cu respectarea concomitentă a  următoarelor reguli:
a) rata anuală de creştere a cheltuielilor totale ale bugetului public naţional pe termen mediu va fi menţinută sub/sau va fi cel mult egală cu rata anuală de creştere nominală a Produsului Intern Brut prognozată pentru anii bugetari respectivi.

b) soldul bugetului public naţional, cheltuielile totale,  şi cheltuielile de personal ale acestuia, nu pot depăşi limitele macrofiscale prevăzute prin legea privind aprobarea limitelor macrofiscale pe termen mediu, în temeiul art.47 din prezenta lege, cu excepţia cazurilor de înrăutăţire a prognozei macroeconomice. 
c) nivelul limită al deficitului bugetar nu poate depăşi volumul cheltuielilor capitale prevăzute în buget, cu excepţia situaţiilor de recesiune economică. 

(2) La stabilirea priorităţilor de politici sectoriale, autorităţile publice responsabile asigură consecvenţa şi continuitatea obiectivelor asumate în contextul cadrului bugetar pe termen mediu.
(3) Se interzice adoptarea actelor legislative şi normative, care conduc la creşterea cheltuielilor de personal şi a prestaţiilor sociale, finanţate de la buget, cu mai puţin de 180 de zile înainte de expirarea mandatului Guvernului.

Articolul 12. Reguli privind impactul financiar
(1) Orice proiect de act legislativ sau normativ se supune expertizei financiare în conformitate cu legislaţia ce reglementează modul de elaborare a actelor legislative şi normative.

(2) Deciziile cu impact financiar asupra bugetului, adoptate pe parcursul anului bugetar în curs, de regulă,  se pun în aplicare doar în anul bugetar viitor.
(3) Pe parcursul anului bugetar în curs nu pot fi puse în aplicare decizii,  care conduc la reducerea veniturilor şi/sau majorarea cheltuielilor bugetelor corespunzătoare, dacă impactul acestora nu este inclus în buget.
Articolul 13. Reguli privind soldul bugetului 

(1) Oricare buget trebuie să fie balanţat. 

(2) Legea/decizia bugetară anuală stabileşte nivelul limită al soldului bugetar şi prevede, după caz, sursele de finanţare a deficitului bugetar sau direcţionarea excedentului bugetar. 
(3) După adoptarea legii/deciziei bugetare anuale orice modificare a soldului bugetar poate fi adoptată doar prin lege/decizie privind rectificarea bugetului.
Articolul 14. Clasificaţia bugetară 
(1) Bugetele se elaborează, se execută şi se raportează în baza unui sistem unic de clasificaţie bugetară.

(2) Clasificaţia bugetară cuprinde:

a) Clasificaţia organizaţională;

b) Clasificaţia funcţională;

c) Clasificaţia programelor;

d) Clasificaţia economică;

e) Clasificaţia surselor.

(3) Structura codurilor clasificaţiei bugetare şi metodologia de aplicare a acestora se aprobă de către Ministerul Finanţelor.

Capitolul 3. Competenţe şi responsabilităţi 

în domeniul bugetar-fiscal
Articolul 15. Rolul Parlamentului
Parlamentul are următoarele competenţe şi responsabilităţi de bază:

a) adoptă legislaţia bugetar-fiscală;

b) adoptă legea privind aprobarea limitelor bugetar-fiscale  pe termen mediu şi modificările şi completările la legislaţie, ce rezultă din politica bugetar-fiscală;
c) adoptă legea bugetară anuală şi legile privind rectificarea bugetului;  

d) examinează raportul semianual al Guvernului privind realizarea legii bugetare anuale;

e) aprobă raportul anual privind realizarea legii bugetare anuale.

Articolul 16. Rolul Guvernului 
Guvernul are următoarele competenţe şi responsabilităţi de bază:

a) exercită conducerea generală a activităţii executive în domeniul gestionării finanţelor publice, respectînd principiile şi regulile bugetare;

b) asigură că Programul de guvernare şi alte documente de politici aprobate sînt sustenabile din punct de vedere bugetar-fiscal;

c) determină priorităţile anuale de politici social-economice şi obiectivele politicii bugetar–fiscale pe termen mediu; 

d) asigură administrarea datoriei de stat; 

e) aprobă Cadrul bugetar pe termen mediu şi prezintă Parlamentului proiectul legii privind aprobarea limitelor macrofiscale pe termen mediu;
f) aprobă şi prezintă la Parlament proiectul legii bugetare anuale, precum şi proiectele de legi privind rectificarea bugetului;

g) instituie un organ consultativ în domeniul bugetar-fiscal, aprobă componenţa şi regulamentul de activitate a acestuia;

h) aprobă regulamentul-cadru de activitate a serviciilor financiare din cadrul autorităţilor publice; 

i) aprobă lista obiectelor de investiţii capitale în cadrul limitei alocaţiilor aprobate autorităţilor publice prin legea bugetară anuală;

j) adoptă hotărîri privind redistribuirea alocaţiilor în condiţiile art.60, alin.(1) lit.a) din prezenta lege;

k) prezintă Parlamentului rapoarte privind executarea bugetului public naţional şi a componentelor acestuia;

l) adoptă hotărîri privind utilizarea Fondului de rezervă şi a Fondului de intervenţie ale Guvernului;

m) emite acte normative în scopul implementării prezentei legi.
Articolul 17. Rolul Ministerului Finanţelor

(1) Ministerul Finanţelor asigură coordonarea generală a procesului bugetar şi are următoatoarele competenţe şi responsabilităţi:

a) elaborează şi asigură implementarea politicii bugetar-fiscale;

b) stabileşte şi monitorizează activităţile pentru realizarea calendarului bugetar; 

c) elaborează în comun cu alte autorităţi publice şi prezintă Guvernului spre aprobare cadrul bugetar pe termen mediu şi proiectul legii privind aprobarea limitelor macrofiscale pe termen mediu;

d) elaborează şi prezintă Guvernului proiectul legii bugetare anuale, precum şi proiectele de legi privind rectificarea bugetului;

e) elaborează şi aprobă cadrul normativ şi metodologic necesar pentru realizarea procesului bugetar, pentru organizarea sistemului de management financiar şi control financiar public intern, precum şi pentru efectuarea monitoringului financiar;

f) elaborează şi aprobă clasificaţia bugetară şi planul de conturi;

g) gestionează conturile sale deschise în Banca Naţională a Moldovei şi în băncile comerciale şi asigură participarea în Sistemul Automatizat de Plaţi Interbancare;
h) administrează bugetul de stat şi monitorizează rezultatele financiare ale altor bugete din componenţa bugetului public naţional;

i) administrează datoria de stat şi garanţiile de stat, precum şi monitorizează datoria publică;

j) efectuează monitoringul financiar general al autorităţilor publice autofinanţate, a întreprinderilor de stat şi societăţilor comerciale cu capital majoritar de stat; 

k) informează periodic Guvernul şi publică, pe parcursul anului bugetar, rapoarte privind executarea bugetului public naţional şi a componentelor acestuia;

l) prezintă informaţia necesară şi participă la consultări cu organismele financiare internaţionale pe marginea prognozelor macrofinanciare şi altor aspecte legate de buget;
m) avizează proiectele de acte legislative şi normative, care conţin implicaţii financiare asupra bugetului, precum şi proiectele de acorduri, memorandumuri, protocoale sau alte documente cu caracter financiar, încheiate cu partenerii externi;

n) solicită de la oricare autoritate/instituţie bugetară şi dispune de orice informaţie pentru analiza bugetară şi perspectivelor bugetar-fiscale;

o) exercită alte competenţe şi responsabilităţi prevăzute de legislaţie şi actele normative. 

Articolul 18. Rolul autorităţilor publice centrale
(1) Autorităţile publice centrale au următoarele competenţe şi responsabilităţi: 
a) organizează sistemele de planificare, executare, evidenţă contabilă şi raportare a bugetului în cadrul autorităţii publice respective şi, după caz, în cadrul instituţiilor bugetare din subordine; 

b) elaborează, evaluează, implementează, monitorizează, şi raportează politicile sectoriale de cheltuieli pe termen mediu şi asigură prioritizarea acestora;
c) asigură conformitatea politicilor sectoriale cu documentele de planificare strategică şi cu limitele de cheltuieli prognozate/aprobate în buget; 
d) elaborează, aprobă, monitorizează şi raportează programele, aflate în gestiune; 
e) repartizează şi aprobă alocaţiile bugetare anuale instituţiilor bugetare din subordine şi monitorizează performanţele financiare şi nefinanciare ale acestora;

f) prezintă Ministerului Finanţelor, în formatul şi termenul solicitat de acesta, propuneri pentru elaborarea cadrului bugetar pe termen mediu şi a proiectului legii bugetare anuale, precum şi răspund pentru corectitudinea informaţiilor prezentate;

g) prezintă Ministerului Finanţelor, în formatul şi termenul solicitat de acesta, rapoartele financiare şi alte rapoarte şi informaţii necesare pentru elaborarea rapoartelor prevăzute de prezenta lege, precum şi orice alte informaţii cu privire la decizii şi/sau situaţii care pot influenţa perspectivele bugetar-fiscale;

h) participă la argumentarea şi promovarea proiectului legii bugetare anuale la Guvern şi Parlament, precum şi a rapoartelor privind realizarea legii bugetare anuale, inclusiv a performanţelor realizate în raport cu obiectivele şi indicatorii asumaţi;

i) efectuează, pe parcursul anului bugetar, redistribuirea alocaţiilor în limitele şi condiţiile art.60, alin.(1) lit.c) din prezenta lege şi/sau legea bugetară anuală; 

j) asigură publicarea politicilor, strategiilor, bugetelor şi  programelor pe domeniile de competenţă, precum şi a rapoartelor privind implementarea acestora; 

k) asigură executarea  incontestabilă a hotărîrilor/deciziilor judecătoreşti privind dezafectarea alocaţiilor bugetare din contul bugetului autorităţii publice, în condiţiile art.67;
l) efectuează monitoringul activităţii instituţiilor publice autofinanţate, întreprinderilor de stat şi societăţilor comerciale cu capital majoritar de stat, potrivit domeniilor de competenţă;

m) lichidează încălcările depistate de organele abilitate cu funcţii de control;

n) exercită alte competenţe şi responsabilităţi prevăzute de legislaţie şi actele normative. 

(2) Pentru realizarea atribuţiilor prevăzute la alin.(1) lit.b) şi c) autorităţile publice centrale de specialitate conlucrează cu alte autorităţi publice centrale sau locale şi solicită oricare informaţie necesară.
Articolul 19. Rolul instituţiilor bugetare
(1) În procesul bugetar, instituţiile bugetare au următoarele competenţe şi responsabilităţi de bază:

a) elaborează şi prezintă propuneri de buget în conformitate cu cerinţele stabilite la art.49;

b) repartizează alocaţiile bugetare potrivit clasificaţiei bugetare;

c) implementează şi raportează programele, aflate în gestiune, în conformitate cu obiectivele şi indicatorii de performanţă asumaţi;

d) colectează, după caz, şi gestionează venituri, în condiţiile art.38 din prezenta lege;

e) încheie angajamente şi efectuează cheltuieli pe parcursul anului bugetar în scopurile şi în limitele alocaţiilor bugetare;

f) asigură executarea  incontestabilă a hotărîrilor/deciziilor judecătoreşti privind dezafectarea alocaţiilor bugetare din contul bugetului instituţiilor bugetare, în condiţiile art.67;

g) publică bugetele şi rapoartele privind implementarea acestora; 

h) lichidează încălcările depistate de organele abilitate cu funcţii de control;

i) exercită alte competenţe şi responsabilităţi prevăzute de legislaţie şi actele normative. 

(2) Instituţiile bugetare sînt obligate să revizuiască relaţiile contractuale cu furnizorii de mărfuri şi servicii şi să reducă cheltuielile, dacă pe parcursul anului bugetar au fost suspendate cheltuielile sau dacă, ca urmare a rectificării bugetului, alocaţiile bugetare au fost reduse.

(3) În cazul în care instituţiile bugetare nu-şi pot realiza atribuţiile prevăzute de prezentul articol, autorităţile publice centrale sau instituţiile ierarhic superioare sînt responsabile pentru îndeplinirea atribuţiilor respective.

(4) Conducătorul şi alte persoane cu funcţii de răspundere ale instituţiei bugetare sînt responsabili pentru gestionarea economă, eficientă şi eficace a alocaţiilor bugetare, precum şi pentru administrarea eficientă şi asigurarea integrităţii patrimoniului public, aflat în gestiunea instituţiei.

Articolul 20. Rolul autorităţii publice responsabile 
pentru bugetul asigurărilor sociale de stat

(1) Autoritatea publică centrală în domeniul protecţiei sociale, în temeiul art.27, este responsabilă de administrarea bugetului asigurărilor sociale de stat în conformitate cu principiile şi regulile prevăzute de prezenta lege şi are următoarele competenţe şi responsabilităţi de bază:

a) elaborează politicile în domeniul asigurărilor sociale de stat şi evaluează impactul acestora asupra bugetului asigurărilor sociale de stat pe termen mediu şi lung;

b) elaborează şi prezintă Ministerului Finanţelor prognoze multianuale şi alte informaţii necesare pentru elaborarea cadrului bugetar pe termen mediu;

c) întocmeşte proiectul bugetului asigurărilor sociale de stat, formulează şi prezintă Ministerului Finanţelor reglementările specifice şi alte informaţii necesare pentru elaborarea proiectului legii bugetare anuale;

d) prezintă şi argumentează proiectul bugetului asigurărilor sociale de stat în procesul consultărilor la Ministerul Finanţelor, Guvern şi Parlament;

e) asigură executarea bugetului asigurărilor sociale de stat;

f) efectuează redistribuirea alocaţiilor bugetului asigurărilor sociale de stat pe parcursul anului bugetar în limitele stabilite de prezenta lege şi/sau legea bugetară anuală, şi, în caz de necesitate, prezintă propuneri de rectificare a bugetului, în termenele şi în modul stabilit de Ministerul Finanţelor;

g) monitorizează, prezintă şi publică rapoarte periodice privind executarea bugetului asigurărilor sociale de stat, inclusiv privind implementarea programelor în raport cu obiectivele şi indicatorii de performanţă asumaţi;

h) exercită alte atribuţii prevăzute de legislaţie şi actele normative. 

(2) În cazul în care prognozele multianuale denotă înrăutăţirea rezultatelor financiare ale bugetului asigurărilor sociale de stat, autoritatea publică menţionată la alin.(1) este responsabilă pentru înaintarea propunerilor în vederea asigurării stabilităţii şi sustenabilităţii financiare a sistemului public de asigurări sociale.

Articolul 21. Rolul autorităţii publice responsabile 
pentru fondurile asigurărilor obligatorii de asistenţă medicală
(1) Autoritatea publică centrală în domeniul ocrotirii sănătăţii, în temeiul art.27, este responsabilă de administrarea fondurilor asigurărilor obligatorii de asistenţă medicală în conformitate cu principiile şi regulile prevăzute de prezenta lege şi are următoarele competenţe şi responsabilităţi de bază:

a) elaborează politica în domeniul asigurărilor obligatorii de asistenţă medicală şi evaluează impactul acestora asupra fondurilor asigurărilor obligatorii de asistenţă medicală pe termen mediu şi lung;

b) elaborează şi prezintă Ministerului Finanţelor prognoze multianuale şi alte informaţii necesare pentru elaborarea cadrului bugetar pe termen mediu;

c) întocmeşte proiectul fondurilor asigurărilor obligatorii de asistenţă medicală pe anul bugetar respectiv, formulează şi prezintă Ministerului Finanţelor reglementările specifice şi alte informaţii necesare pentru elaborarea proiectului legii bugetare anuale;

d) prezintă şi argumentează proiectul fondurilor asigurărilor obligatorii de asistenţă medicală în procesul consultărilor la Ministerul Finanţelor, Guvern şi Parlament;

e) asigură executarea fondurilor asigurărilor obligatorii de asistenţă medicală; 
f) efectuează redistribuirea alocaţiilor fondurilor asigurărilor obligatorii de asistenţă medicală pe parcursul anului bugetar în limitele stabilite de prezenta lege şi/sau legea bugetară anuală, şi, în caz de necesitate, prezintă propuneri de rectificare a bugetului, în termenele şi în modul stabilit de Ministerul Finanţelor; 
g) monitorizează, prezintă şi publică rapoarte periodice privind executarea fondurilor asigurărilor obligatorii de asistenţă medicală, inclusiv privind implementarea programelor acestora în raport cu obiectivele şi indicatorii de performanţă asumaţi;

h) exercită alte atribuţii prevăzute de legislaţia privind asigurările obligatorii de asistenţă medicală.
Articolul  22. Rolul autorităţilor publice locale

(1) În procesul bugetar, autorităţile publice locale au următoarele competenţe şi responsabilităţi de bază:
a) elaborează, aprobă şi execută bugetele locale în conformitate cu principiile şi regulile stabilite de prezenta lege şi în conformitate cu legislaţia privind finanţele publice locale;
b) elaborează prognoze bugetare multianuale şi întreprind, în limitele competenţelor, măsuri pentru creşterea bazei fiscale şi asigurarea sustenabilităţii bugetelor locale;
c) înaintează, prin intermediul asociaţiilor reprezentative ale autorităţilor publice locale, propuneri la elaborarea politicii bugetar-fiscale şi participă la consultările privind relaţiile între bugetul de stat şi bugetele locale;

d) conlucrează cu autorităţile publice centrale şi implementează la nivel local politicile şi programele cuprinse în documentele de planificare strategică de nivel  naţional; 

e) prezintă şi publică rapoarte privind executarea bugetelor locale, precum şi privind implementarea programelor la nivel local;

f) efectuează monitoringul financiar al instituţiilor publice autofinanţate din teritoriul respectiv, precum şi a întreprinderilor municipale şi societăţilor comerciale, în care  autorităţile publice locale deţin cota  majoritară în capitalul social.

g) asigură executarea incontestabilă a hotărîrilor/deciziilor judecătoreşti privind dezafectarea alocaţiilor bugetare din contul bugetelor autorităţilor publice locale, în condiţiile art.67.
(2) Competenţele specifice ale autorităţilor publice locale sînt prevăzute în legislaţia privind finanţele publice locale.

Titlul III. Bugetul public naţional  

Capitolul 1. Componentele bugetului public naţional 
şi relaţiile interbugetare
Articolul 23. Componentele bugetului public naţional

(1) Bugetul public naţional cuprinde:

a) bugetul de stat, 

b) bugetul asigurărilor sociale de stat, 

c) fondurile asigurărilor obligatorii de asistenţă medicală,

d) bugetele locale.

(2) Bugetele menţionate la alin.(1) lit.a)-c) formează bugetul consolidat central.

(3) Bugetele locale cuprind bugetele locale de nivelul întîi (bugetele satelor/comunelor, oraşelor/municipiilor) şi bugetele locale de nivelul al doilea (bugetele raionale, municipale Chişinău şi Bălţi şi bugetul central al unităţii teritoriale autonome Gagauzia).

Articolul 24. Veniturile bugetare

(1) Veniturile bugetare se formează din:

a) venituri generale, obţinute din impozite, taxe, contribuţii, granturi  şi alte încasări cu caracter nerambursabil, autorizate de legislaţie; 

b) venituri colectate de autorităţile/instituţiile bugetare;

c) transferuri de la alte bugete.

(2) Veniturile bugetare nu includ mijloace băneşti obţinute din operaţiunile cu activele financiare şi obligaţiile.

(3) Delimitarea veniturilor între bugete se efectuează în conformitate cu legislaţia.

Articolul 25. Cheltuieli bugetare

(1) Cheltuielile bugetare reprezintă totalitatea alocărilor de mijloace băneşti pentru realizarea funcţiilor autorităţilor/instituţiilor bugetare, precum şi a altor angajamente ale statului, prevăzute de legislaţie şi alte acte normative.

(2) Cheltuielile bugetare includ:

a) cheltuieli curente pentru activitatea operaţională a autorităţilor/instituţiilor bugetare;

b) cheltuieli capitale, destinate formării activelor fixe;

c) transferuri altor bugete.

(3) Cheltuielile bugetare nu cuprind plăţile aferente operaţiunilor cu activele financiare şi obligaţiile.

(4) Delimitarea cheltuielilor între bugete se efectuează în funcţie de competenţele şi responsabilităţile financiare prevăzute de legislaţie.

Articolul 26. Sursele de finanţare

Sursele de finanţare sînt mijloacele băneşti obţinute din operaţiunile cu activele financiare şi obligaţiile şi cuprind:

a) operaţiunile cu împrumuturile;

b) vînzarea şi privatizarea patrimoniului public;

c) operaţiunile cu soldurile mijloacelor băneşti la conturile bugetului;

d) alte operaţiuni cu activele financiare şi obligaţiile, prevăzute de legislaţie.

Articolul 27. Administratorii de bugete 
(1) Bugetul de stat este administrat de către Ministerul Finanţelor.

(2) Bugetul asigurărilor sociale de stat este administrat de către autoritatea publică centrală responsabilă de domeniul protecţiei sociale.

(3) Fondurile de asigurări obligatorii de asistenţă medicală sînt administrate de către autoritatea publică centrală responsabilă de domeniul ocrotirii sănătăţii.

(4) Bugetele locale sînt administrate de către autorităţile executive locale.
(5) Bugetele autorităţilor/instituţiilor bugetare sunt administrate de către autorităţile/instituţiile respective.
Articolul 28. Relaţiile interbugetare

Bugetele menţionate la art.23 alin.(1) sînt administrate independent unul de altul şi pot fi angajate în relaţii interbugetare, în conformitate cu articolele 29-31.
Articolul 29. Relaţiile între bugetul de stat şi 
bugetul asigurărilor sociale de stat

(1) Relaţiile între bugetul de stat şi bugetul asigurărilor sociale de stat se realizează prin:

a) transferuri cu destinaţie specială, destinate pentru acordarea prestaţiilor sociale şi altor cheltuieli aferente, care potrivit legislaţiei în vigoare, se suportă de la bugetul de stat prin intermediul bugetului asigurărilor sociale de stat;

b) transferuri pentru acoperirea insuficienţei veniturilor bugetului asigurărilor sociale de stat, în cazul în care resursele bugetului asigurărilor sociale de stat nu acoperă cheltuielile acestuia. 

(2) Volumul transferurilor menţionate la alin.(1) se stabileşte în conformitate cu legislaţia în domeniul protecţiei sociale.

Articolul 30. Relaţiile între bugetul de stat şi 

fondurile asigurărilor obligatorii de asistenţă medicală

(1) Relaţiile între bugetul de stat şi fondurile asigurărilor obligatorii de asistenţă medicală se realizează prin transferuri de la bugetul de stat pentru asigurarea obligatorie de asistenţă medicală a anumitor categorii de persoane, pentru care conform legislaţiei Guvernul are calitatea de asigurat.

(2) Volumul transferurilor se stabileşte în conformitate cu legislaţia ce reglementează sistemul asigurăriii obligatorii de asistenţă medicală.

Articolul 31. Relaţiile între bugetul de stat şi bugetele locale

(1) Relaţiile între bugetul de stat şi bugetele locale se realizează prin:

a) transferuri pentru nivelarea posibilităţilor bugetare ale autorităţilor publice locale; 

b) transferuri cu destinaţie specială pentru realizarea anumitor funcţii delegate, implementarea anumitor proiecte de investiţii capitale, alte transferuri cu destinaţie specială.  

(2) Tipurile de transferuri interbugetare, mecanismul, criteriile şi modul de stabilire a acestora se reglementează prin legislaţia privind finanţele publice locale şi alte acte normative. 

(3) Autorităţile publice locale transferă la bugetul de stat sumele de venituri care depăşesc volumul cheltuielilor bugetelor locale peste limita stabilită de legislaţia privind finanţele publice locale. 
(4) Transferurile menţionate la alin.(1) se efectuează prin intermediul autorităţilor publice locale de nivelul al doilea.

(5) Relaţiile între bugetele locale de nivelul al doilea şi de nivelul întîi se reglementează prin legislaţia privind finanţele publice locale.
Capitolul 2. Fondurile de urgenţă 

Articolul 32. Fondul de rezervă bugetară al Guvernului/ autorităţilor publice locale 

(1) Prin legea/decizia bugetară anuală în cadrul bugetului de stat şi bugetelor locale poate fi creat fondul de rezervă bugetară în mărime de cel mult 2% din volumul veniturilor generale,  prevăzute în bugetul respectiv.

(2) Fondul de rezervă bugetară se utilizează pentru finanţarea cheltuielilor urgente, care survin pe parcursul anului bugetar, dar care nu au fost posibil de anticipat şi, respectiv, de prevăzut în bugetele aprobate iniţial, cu excepţia cazurilor menţionate în art.33 alin.(2).

(3) Utilizarea Fondului de rezervă bugetară al Guvernului/autorităţilor publice locale se efectuează în baza unui Regulament aprobat de Parlament/consiliile locale.

Articolul 33. Fondul de intervenţie al Guvernului  

(1) Prin legea bugetară anuală în cadrul bugetului de stat se formează un fond de intervenţie al Guvernului în mărime de cel mult 5% din volumul veniturilor generale, prevăzute în buget.
(2) Fondul de intervenţie se utilizează de către Guvern în caz de calamităţi naturale, epidemii, crize financiare şi în alte situaţii excepţionale.
(3) Utilizarea Fondului de intervenţie al Guvernului se efectuează în baza unui Regulament aprobat de Parlament.

(4) Pe parcursul anului bugetar Fondul de intervenţie poate fi majorat cu donaţiile persoanelor fizice şi juridice oferite pentru  înlăturarea situaţiilor menţionate la alin.(2) al prezentului articol.

Capitolul 3. Datoria publică 
Articolul 34. Plafonul privind datoria de stat/autorităţilor publice locale 

(1) Plafonul privind soldul datoriei de stat/autorităţilor publice locale şi soldul garanţiilor de stat/autorităţilor publice locale la sfîrşitul anului bugetar respectiv, se aprobă prin legea/decizia bugetară anuală, în funcţie de necesităţile şi posibilităţile de finanţare a deficitului bugetar.

(2) Strategia de management a datoriei de stat pe termen mediu se aprobă anual de către Guvern.

(3) Autorităţile administraţiei publice locale pot contracta împrumuturi şi emite obligaţiuni şi garanţii în condiţiile şi limitele prevăzute de legislaţia privind finanţele publice locale şi în conformitate cu alte acte legislative.
Articolul 35. Reglementări specifice datoriei publice 

Procedurile şi responsabilităţile privind formarea, aprobarea şi administrarea datoriei de stat, precum şi a datoriei autorităţilor publice locale şi a întreprinderilor de stat/municipale şi a societăţilor comerciale cu capital integral sau majoritar public se reglementează prin lege.
Capitolul 4. Investiţiile capitale 

Articolul 36. Gestionarea investiţiilor capitale

(1) Investiţiile capitale finanţate de la buget se planifică, se execută şi se raportează ca parte integrantă a bugetului respectiv, cu respectarea procedurilor bugetare stabilite de prezenta lege.  

(2) Principiile, cadrul general şi procedurile privind formarea şi administrarea proiectelor de investiţii capitale, precum şi responsabilităţile de gestionare a acestora se reglementează prin lege.

Capitolul 4. Bugetele autorităţilor/instituţiilor bugetare

Articolul 37. Resursele şi cheltuielile autorităţilor/instituţiilor bugetare

(1) Resursele autorităţilor/instituţiilor bugetare se formează din venituri generale ale bugetului de la care se finanţează şi din resurse colectate de către autorităţile/instituţiile bugetare.

(2) Resursele colectate de către autorităţile/instituţiile bugetare se constituie din:

a) venituri colectate de autorităţile/instituţiile bugetare în conformitate cu art.38;

b) resurse pentru proiecte finanţate din surse externe, obţinute din granturi şi împrumuturi în baza acordurilor ratificate de Parlament. 

(3) Cheltuielile autorităţilor/instituţiilor bugetare se aprobă, se execută şi se raportează, fără divizare pe sursele de formare ale acestora, cu excepţia cheltuielilor pentru proiectele finanţate din surse externe.
Articolul 38. Veniturile colectate de autorităţile publice/instituţiile bugetare

(1) Veniturile colectate de autorităţile/instituţiile bugetare se constituie din:

a) venituri de la efectuarea lucrărilor şi prestarea serviciilor contra plată;

b) chiria sau darea în arendă a patrimoniului public;

c) donaţii, sponsorizări şi alte mijloace băneşti, intrate legal în posesia autorităţilor/instituţiilor bugetare.
(2) Nomenclatorul lucrărilor şi serviciilor contra plată, efectuate şi prestate de către autorităţile publice/instituţiile bugetare, şi mărimea tarifelor la servicii, se stabilesc de către Guvern sau de către autorităţile administraţiei publice locale, conform competenţei lor. 

(3) Veniturile colectate de către autorităţile/instituţiile bugetare, de rînd cu veniturile generale, se utilizează pe măsura încasării acestora pentru finanţarea cheltuielilor totale aprobate în bugetele acestora, fără a fi legate de anumite cheltuieli. 

(4) Dacă pe parcursul anului bugetar autorităţile/instituţiile bugetare colectează venituri peste volumul aprobat, suma de venituri ce depăşeşte volumul aprobat, se utilizează pentru finanţarea cheltuielilor în volum deplin şi, respectiv, substituie veniturile generale aprobate autorităţii/instituţiei respective.

(5) Veniturile colectate de către autorităţile/instituţiile bugetare peste volumele aprobate în buget nu constituie temei pentru majorarea cheltuielilor. 
(6) Dacă pe parcursul anului bugetar autorităţile/instituţiile bugetare colectează venituri în volum mai mic decît cel aprobat, acestea pot efectua cheltuieli în volum diminuat cu suma respectivă a veniturilor neîncasate.

Articolul 39. Resursele aferente proiectelor finanţate din surse externe

(1) Resursele aferente proiectelor finanţate din surse externe, obţinute din granturi şi împrumuturi în baza acordurilor ratificate de Parlament, precum şi în baza acordurilor bilaterale încheiate de autorităţile publice locale, se utilizează în scopurile prevăzute de acordurile respective, în măsura debursării acestora, indiferent de volumul lor aprobat în buget.

(2) Soldurile de mijloace băneşti menţionate la alin.(1), neutilizate pînă la finele anului bugetar, sînt accesibile pentru utilizare în aceleaşi scopuri în anul bugetar următor.

Articolul 40. Bunurile materiale primite de 
autorităţile publice/instituţiile bugetare

(1) Autorităţile/instituţiile bugetare pot folosi pentru desfăşurarea activităţii lor bunuri materiale primite de la persoanele juridice şi fizice, atît din ţară, cît şi de peste hotare. 

(2) Bunurile materiale primite se evaluează şi se contabilizează în conformitate cu actele normative în vigoare.
Articolul 41. Sumele obţinute din vînzarea mijloacelor fixe şi a bunurilor materiale 

Sumele încasate din vînzarea mijloacelor fixe sau a materialelor rezultate în urma demolării şi dezmembrării acestora, precum şi din vînzarea bunurilor materiale, care aparţin autorităţilor/instituţiilor bugetare, se transferă la bugetul de la care acestea se finanţează.
Titlul  IV. Procesul bugetar

Articolul 42. Anul bugetar

Anul bugetar începe la 1 ianuarie şi se încheie la 31 decembrie.

Articolul 43. Calendarul bugetar
(1) Principalele activităţi şi termene limită ale calendarului bugetar sînt următoarele:

a) Guvernul stabileşte priorităţile de politică pentru elaborarea cadrului bugetar pe termen mediu,  nu mai tîrziu de 15 ianuarie.

b) Guvernul aprobă Cadrul bugetar pe termen mediu, nu mai tîrziu de 1 mai, şi prezintă Parlamentului proiectul legii privind aprobarea limitelor macrofiscale pe termen mediu şi, după caz, proiectul legii pentru modificarea unor acte legislative.

c) Guvernul prezintă Parlamentului raportul anual privind realizarea legii bugetare pe anul precedent, pînă la 1 iunie a anului următor anului bugetar încheiat. 

d) Autorităţile publice autonome prezintă proiectele bugetelor acestora spre examinare Parlamentului, nu mai tîrziu de 1 iulie.
e) Parlamentul aprobă raportul anual privind realizarea legii bugetare pe anul precedent, pînă la 15 iulie a anului următor anului bugetar încheiat.

f) Parlamentul adoptă legea privind aprobarea limitelor macrofiscale pe termen mediu şi, după caz, modificări şi completări la legislaţie, care rezultă din politica bugetar-fiscală pe anul următor - pînă la 25 iulie.

g) Parlamentul adoptă bugetele autorităţilor publice autonome, pînă la 1 august.

h) Guvernul prezintă Parlamentului raportul semianual privind realizarea legii bugetare anuale, pînă la 15 august a anului următor anului bugetar încheiat. 

i) Ministerul Finanţelor prezintă Guvernului proiectul legii bugetare anuale, nu mai tîrziu de 1 septembrie.

j) Guvernul aprobă şi prezintă Parlamentului proiectul legii bugetare anuale, nu mai tîrziu de 1 octombrie.

k) Autorităţile executive locale de nivelul al doilea şi întîi elaborează şi prezintă consiliilor locale proiectele bugetelor locale respective, în termen corespunzător de 15 octombrie şi 30 octombrie.

l) Parlamentul adoptă legea bugetară anuală pînă la 1 decembrie.

m) Consiliile locale de nivelul al doilea adoptă bugetele locale respective pînă la 5 decembrie, iar consiliile locale de nivelul întîi adoptă bugetele respective în termen de pînă la 10 decembrie.

n) Consiliile locale aprobă rapoartele anuale privind executarea bugetelor locale, pînă la 15 februarie a anului următor anului bugetar încheiat.

(2) Activităţile şi termenele limită detaliate ale calendarului bugetar, se stabilesc de către Ministerul Finanţelor.

Capitolul 1. Elaborarea bugetului
Secţiunea 1. Cadrul bugetar pe termen mediu 

Articolul 44. Priorităţile de politică ale Guvernului

Anual, în termenul prevăzut la art.43, alin.1, lit.a) Guvernul stabileşte priorităţile de politică, care stau la baza elaborării Cadrului bugetar pe termen mediu.

Articolul 45. Cadrul bugetar pe termen mediu 

(1) Anual, în termenul prevăzut la art.43, alin.(1) lit.b) Guvernul, la propunerea Ministerului Finanţelor, aprobă Cadrul bugetar pe termen mediu şi îl prezintă spre informare Parlamentului.  

(2) Cadrul bugetar pe termen mediu se elaborează de către Ministerul Finanţelor în comun cu alte autorităţi publice şi se coordonează cu organul consultativ în domeniul bugetar-fiscal, instituit de Guvern în temeiul art.46.

(3) Cadrul bugetar pe termen mediu cuprinde:
a) cadrul macroeconomic,  

b) politica bugetar-fiscală;

c) cadrul macrofiscal;

d) cadrul de cheltuieli.

(4) Cadrul macroeconomic conţine informaţii privind evoluţia principalilor indicatori macroeconomici, care au implicaţii asupra bugetului.

(5) Politica bugetar-fiscală include:
a) politica de venituri, inclusiv modificări ale impozitelor şi taxelor, precum şi politici privind administrarea veniturilor;

b) politica de cheltuieli, inclusiv priorităţile;

c) politica în domeniul datoriei de stat şi de finanţare a deficitului bugetar;

d) analiza riscurilor bugetar-fiscale, ce pot avea efect substanţial asupra situaţiei bugetar-fiscale.

(6) Cadrul macrofiscal, exprimat în valoare nominală şi ca pondere în Produsul Intern Brut, cuprinde:

a) veniturile totale ale bugetului public naţional şi pe componentele acestuia;

b) cheltuielile totale ale bugetului public naţional şi pe componentele acestuia;

c) cheltuielile de personal ale bugetului public naţional şi pe componentele acestuia;

d) soldul primar al bugetului public naţional;

e) soldul bugetului public naţional şi al componentelor acestuia.

(7) Cadrul de cheltuieli conţine:

a) limitele sectoriale de cheltuieli ale bugetului public naţional şi pe componentele acestuia, inclusiv transferurile interbugetare;

b) strategiile sectoriale de cheltuieli;

c) limitele de cheltuieli ale bugetului de stat, repartizate pe autorităţi publice centrale.
(8) Prognozele cadrului bugetar pe termen mediu pot conţine şi alte informaţii pe care Ministerul Finanţelor le consideră importante pentru reflectare în acest document.

(9) Informaţia pezentată în cadrul bugetar pe termen mediu reflectă rezultatele ultimilor doi ani bugetari, rezultatele estimate pentru anul bugetar curent, precum şi prognozele pentru trei ani ulteriori.
Articolul 46. Organul consultativ în domeniul bugetar-fiscal 

(1) În scopul consultării publice a cadrului bugetar pe termen mediu, Guvernul instituie organul consultativ.

(2) Componenţa nominală şi regulamentul acestuia se stabileşte de Guvern.

Articolul 47. Limitele macrofiscale
(1) În baza Cadrului bugetar pe termen mediu, Guvernul prezintă Parlamentului spre aprobare proiectul legii privind aprobarea limitelor macrofiscale pe termen mediu, exprimate în valoare nominală şi ca pondere în Produsul Intern Brut:

a) veniturile totale ale bugetului public naţional;

b) cheltuielile totale ale bugetului public naţional;

c) cheltuielile de personal ale bugetului public naţional;

d) soldul bugetului public naţional.

(2) După aprobare de către Parlament, limitele specificate la alin.(1) lit.b) - d) sunt obligatorii pentru anul bugetar următor, iar limitele specificate la alin.(1) lit.b) - d), exprimate ca pondere în Produsul Intern Brut, sunt obligatorii pentru următorii doi ani bugetari.

(3) În caz dacă politica bugetar-fiscală cuprinsă în Cadrul bugetar pe termen mediu implică modificarea şi/sau completarea legislaţiei, Guvernul prezintă Parlamentului proiectul de lege pentru modificarea şi/sau completarea unor acte legislative.
(4) Proiectul legii privind aprobarea limitelor bugetar-fiscale şi, după caz, proiectul legii privind modificarea şi/sau completarea unor acte legislative, se examinează şi se adoptă de Parlament nu mai tîrziu de termenul prevăzut la art.43 alin.(1) lit.f).

Secţiunea 2. Bugetul anual 

Articolul 48. Circulara privind elaborarea bugetelor anuale

(1) Anual, în termenul prevăzut de calendarul bugetar, Ministerul Finanţelor emite autorităţilor publice centrale şi locale circulara privind elaborarea propunerilor de buget pentru componentele bugetului public naţional.

(2) Circulara se elaborează în baza Cadrului bugetar pe termen mediu şi cuprinde particularităţi specifice privind elaborarea propunerilor de buget pe anul bugetar respectiv. 
(3) Autorităţile executive locale de nivelul al doilea emit anual circulare privind elaborarea propunerilor la proiectele bugetelor locale de toate nivelurile.

Articolul 49. Propunerile/proiectele de buget 

(1) Autorităţile publice centrale elaborează şi prezintă Ministerului Finanţelor propuneri de buget, în termenul stabilit de acesta.

(2) Autorităţile publice centrale responsabile de bugetul asigurărilor sociale de stat şi de fondurile asigurărilor obligatorii de asistenţă medicală, elaborează proiectele bugetelor respective şi le prezintă Ministerului Finanţelor, în termenul stabilit de acesta.

(3) Autorităţile executive locale de nivelul al doilea întocmesc sinteza proiectelor bugetelor locale şi le prezintă pentru consultare Ministerului Finanţelor, în termenul stabilit de acesta.

(4) Propunerile/proiectele de buget cuprind indicatorii realizaţi în ultimii doi ani bugetari, rezultatele estimate pentru anul bugetar curent, propunerile de buget pentru anul bugetar viitor şi estimările pentru doi ani ulteriori.
(5) Propunerile/proiectele de buget  se elaborează şi se prezintă în conformitate cu:

a) metodologia de planificare a bugetului;

b) particularităţile specifice cuprinse în circulara bugetară anuală, emisă de către Ministerul Finanţelor în temeiul art.48;

c) priorităţile de politici şi limitele de cheltuieli/transferuri interbugetare, cuprinse în Cadrul bugetar pe termen mediu;

(6) Procedura de elaborare a proiectelor bugetelor locale de nivelul întîi şi doi se reglementează prin legislaţia privind finanţele publice locale.
Articolul 50. Consultări pe marginea propunerilor/proiectelor de bugete
(1) Propunerile/proiectele de buget se examinează de către Ministerul Finanţelor. 

(2) Rezultatele examinării propunerilor/proiectelor de buget se supun consultării cu autorităţile publice interesate.

(3) Dacă propunerile/proiectele de buget nu respectă cerinţele specificate la art.49 alin.(5), Ministerul Finanţelor respinge propunerile/proiectele de buget şi solicită ajustarea acestora într-un anumit termen. 

(4) Dacă autorităţile publice centrale nu aliniază propunerea/proiectul de buget la cerinţele necesare în termenul stabilit de Ministerul Finanţelor, acesta este în drept, sub medierea Prim-ministrului, să ajusteze unilateral propunerea/proiectul de buget pentru a fi inclusă în proiectul legii bugetare anuale.

(5) Procesul de examinare a propunerilor la proiectele bugetelor locale şi de stabilire a relaţiilor interbugetare între bugetele locale de nivelul al doilea şi de nivelul întîi, se reglementează prin legislaţia privind finanţele publice locale.

Articolul 51. Bugetele autorităţilor publice autonome 

(1) Autorităţile publice autonome elaborează proiectele de bugete în conformitate cu prevederile art.49 alin.(5).

(2)  Proiectele bugetelor autorităţilor publice autonome, cu avizul Guvernului, se prezintă Parlamentului spre examinare în termenul stabilit la art.43 alin.(1) lit.d).

(3)  Parlamentul examinează proiectele bugetelor autorităţilor publice autonome şi le aprobă în termenul stabilit la art.43 alin.(1) lit.g).

(4) Bugetele autorităţilor publice autonome, aprobate în condiţiile alin.(3), se includ în proiectul bugetului de stat.  

Articolul 52. Legea bugetară anuală 

(1) Ministerul Finanţelor, în comun cu autorităţile publice responsabile de bugetul asigurărilor sociale de stat, fondurile asigurărilor obligatorii de asistenţă medicală, elaborează proiectul legii bugetare anuale în conformitate cu prezenta lege şi îl prezintă Guvernului în termenul prevăzut în art.43 alin.(1) lit.i) din prezenta lege.
(2) Proiectul legii bugetare anuale se elaborează în concordanţă cu priorităţile de politici cuprinse în Cadrul bugetar pe termen mediu, precum şi cu respectarea limitelor macrofiscale, aprobate de Parlament.

(3) Legea bugetară anuală conţine prevederi generale referitoare la bugetul consolidat central, prevederi distincte şi reglementări specifice referitoare la bugetul de stat, bugetul asigurărilor sociale de stat şi fondurile asigurărilor obligatorii de asistenţă medicală, precum şi anexe.

(4) Anexele la legea bugetară anuală cuprind:
a) indicatorii generali ai bugetului de stat;
b) veniturile bugetului de stat;
c) bugetele autorităţilor publice centrale, finanţate de la bugetul de stat;
d) transferurile pentru bugetele locale;
e) indicatorii generali ai bugetului asigurărilor sociale de stat;
f) cheltuielile bugetului asigurărilor sociale de stat;
g) indicatorii generali ai fondurilor asigurărilor obligatorii de asistenţă medicală;
h) cheltuielile fondurilor asigurărilor obligatorii de asistenţă medicală;
i) alte anexe relevante.
(5) Guvernul examinează şi aprobă proiectul legii bugetare anuale şi îl prezintă Parlamentului nu mai tîrziu de termenul prevăzut în art.43 alin.(1) lit.j) din prezenta lege.
Articolul 53. Examinarea şi adoptarea legii bugetare anuale
(1) Parlamentul examinează şi adoptă legea bugetară anuale nu mai tîrziu de termenul stabilit în art.43 alin.(1) lit.l) din prezenta lege.

(2) Procedura de examinare şi adoptare a legii bugetare anuale este similară procedurii stabilite pentru legile organice. 

(3)  În caz că Parlamentul propune modificări la proiectul legii bugetare anuale, acestea  trebuie să fie conforme principiilor şi regulilor bugetare prevăzute de prezenta lege.
Articolul 54. Elaborarea, examinarea şi adoptarea bugetelor locale
(1) Autorităţile executive locale elaborează şi prezintă proiectul deciziei bugetare anuale spre aprobare consiliilor locale corespunzătoare în termenul stabilit în art.43 alin.(1) lit.k) din prezenta lege şi în conformitate cu reglementările specifice stabilite prin legea finanţele publice locale.

(2) La aprobarea bugetelor locale autorităţile publice locale de toate nivelurile sunt obligate să respecte limitele de transferuri interbugetare.
(3) Consiliile locale examinează şi adoptă deciziile bugetare anuale în termenele stabilite în art.43 alin.(1) lit.m) din prezenta lege.
(4) În termen de cel mult 30 zile din data publicării legii bugetare anuale, autorităţile publice locale de toate nivelurile aduc bugetele aprobate corespunzătoare în concordanţă cu prevederile legii menţionate. În cazul bugetelor locale de nivelul întîi, acestea se aduc în concordanţă cu decizia bugetară anuală a autorităţii publice de nivelul al doilea.

(5) În caz de nerespectare a prevederilor alin.(4) din prezentul articol, efectuarea defalcărilor de la veniturile generale de stat şi a transferurilor la bugetele locale respective se suspendă.

(6) Bugetele locale adoptate se prezintă Ministerului Finanţelor pentru sinteza bugetului public naţional în termenul stabilit de acesta.
Articolul 55. Formatul legii/deciziei bugetare anuale
(1) Legea/decizia bugetară anuală cuprinde indicatorii anului bugetar pentru care se elaborează bugetul şi estimările pentru doi ani următori. 

(2) Bugetul se aprobă pentru anul  bugetar viitor, iar estimările pentru următorii doi ani au caracter orientativ.
(3) Bugetele se aprobă conform clasificaţiei organizaţionale şi clasificaţiei programelor. 
(4) Guvernul/autorităţile executive locale pot propune aprobarea bugetelor potrivit altor elemente ale clasificaţiei bugetare.

Articolul 56. Întrarea în vigoare şi publicarea legii/deciziei bugetare anuale 

Legea/decizia bugetară anuală întră în vigoare la data publicării acestora, dar nu mai degrabă de 1 ianuarie a anului bugetar, pentru care este aprobată legea.

Articolul 57. Bugetul provizoriu

(1) Dacă legea/decizia bugetară anuală nu este adoptată şi publicată pînă la 31 decembrie, administratorii de buget, prevăzuţi la art.27, aplică bugetul provizoriu.

(2) Bugetul provizoriu reprezintă bugetul anului precedent, cu modificările adoptate pe parcursul anului, din care se exclud măsurile sau acţiunile finalizate în anul respectiv. 
(3) În perioada aplicării bugetului provizoriu nu se permite efectuarea cheltuielilor pentru acţiuni sau măsuri noi comparativ cu anul precedent.

(4) Finanţarea cheltuielilor bugetului provizoriu se efectuează cu respectarea procedurilor generale privind executarea bugetului, cu excepţia cheltuielilor legate de deservirea datoriei, care se efectuează în conformitate cu angajamentele asumate.

(5) Valabilitatea bugetului provizoriu încetează odată cu punerea în aplicare a legii/deciziei bugetare anuale.

(6) Toate operaţiunile efectuate în contul bugetului provizoriu se transferă în contul bugetului adoptat pe anul curent.

Articolul 58. Detalierea bugetului adoptat

(1) După publicarea legii bugetare anuale, Ministerul Finanţelor comunică autorităţilor publice centrale limitele de alocaţii bugetare, divizate pe nivele agregate ale clasificaţiei economice, iar autorităţilor publice locale – transferurile de la bugetul de stat către bugetele locale de nivelul a doilea.

(2) În termen de 15 zile după publicarea legii/deciziei bugetare anuale, autorităţile publice centrale/locale, inclusiv autorităţile/instituţiile publice responsabile de bugetul asigurărilor sociale de stat şi fondurile asigurărilor obligatorii de asistenţă medicală, precum şi instituţiile bugetare subordonate, efectuează detalierea alocaţiilor bugetare, în conformitate cu formatul şi metodologia stabilită de Ministerul Finanţelor.

(3) Bugetele detaliate ale autorităţilor publice/instituţiilor bugetare servesc drept temei pentru iniţierea implementării bugetului.

Articolul 59. Repartizarea trimestrială şi monitorizarea ţintelor bugetar-fiscale

(1) În termen de o lună de la începutul anului bugetar, Ministerul Finanţelor elaborează şi aprobă ţinte trimestriale ale veniturilor, cheltuielilor şi soldului bugetar, precum şi a cheltuielilor de personal ale bugetului public naţional şi ale bugetelor componente ale acestuia.

(2) Pînă la sfîrşitul lunilor aprilie, iulie şi octombrie a fiecărui an, Ministerul Finanţelor publică informaţii privind executarea trimestrială a bugetului public naţional şi a componentelor acestuia, în raport cu ţintele trimestriale prevăzute la alin.(1) al prezentului articol.

Articolul 60. Redistribuirea alocaţiilor bugetare

(1) Pe parcursul anului bugetar, redistribuirea alocaţiilor bugetare în cadrul legii/deciziei bugetare anuale se permite, după cum urmează: 

a) cu acordul Guvernului/autorităţilor executive locale - între autorităţi publice centrale şi/sau între programele acestora, pînă la 10 la sută din volumul aprobat.

b) cu acordul Ministerului Finanţelor – între categoriile economice în cadrul unei autorităţi publice centrale, fără majorarea cheltuielilor de personal şi fără modificarea cheltuielilor pentru investiţii capitale. 

c) autorităţilor publice centrale/autorităţilor executive locale şi, după caz, instituţiilor bugetare subordonate – orice alte redistribuiri, care nu afectează legea/decizia bugetară anuală.
(2) Se interzice redistribuirea alocaţiilor repartizate din fondurile de rezervă bugetară şi de intervenţie.

(3) Redistribuirea alocaţiilor conform alin.(1) poate fi efectuată pînă la 30 noiembrie a anului bugetar.

Articolul 61. Rectificarea bugetului 

(1) În cazul înrăutăţirii soldului bugetar şi necesităţii revizuirii angajamentelor bugetare, Ministerul Finanţelor/autorităţile executive locale iniţiază procesul de rectificare a bugetului.

(2) Autorităţile publice/instituţiile bugetare pot înainta propuneri de rectificare a legii/deciziei bugetare anuale în modul şi termenul stabilit de Ministerul Finanţelor/autorităţile executive locale.

(3) Procedurile de elaborare, prezentare şi adoptare a rectificărilor la legile/deciziile  bugetare anuale sunt similare celor pentru legea/decizia bugetară anuală.

(4) Orice propunere de rectificare la legile/deciziile bugetare anuale trebuie să fie însoţită de o notă informativă, care cuprinde concluziile privind executarea bugetului în perioada precedentă şi estimările privind executarea scontată a bugetului pînă la finele anului în curs, precum şi impactul financiar al modificărilor pentru următorii trei ani.

(5) În cadrul unui an bugetar pot fi efectuate cel mult două rectificări ale componentelor bugetului public naţional şi acestea pot fi adoptate nu mai degrabă de 1 iulie şi nu mai tîrziu de 15 noiembrie, cu excepţia cazurilor prevăzute la art.69 alin.(3).

Capitolul 2. Executarea bugetului 

Articolul 62. Sistemul trezorerial al Ministerului Finanţelor

(1) Executarea bugetului public naţional se efectuează prin sistemul trezorerial al Ministerului Finanţelor, în conformitate cu normele metodologice elaborate şi aprobate de Ministerul Finanţelor.

(2) Executarea bugetului public naţional prin sistemul trezorerial se efectuează prin metoda de casă.

(3) Ministerul Finanţelor administrează încasările şi plăţile bugetului public naţional prin conturi trezoreriale bazate pe clasificaţia bugetară şi planul de conturi.

(4) Evidenţa contabilă în instituţiile bugetare se organizează în conformitate cu planul de conturi şi metodologia de evidenţă contabilă în instituţiile bugetare, elaborate şi aprobate de către Ministerul Finanţelor.

Articolul 63. Contul Unic Trezorerial 
(1) Încasările şi plăţile bugetului public naţional, prin virament şi în valuta naţională, se efectuează prin Contul Unic Trezorerial (în continuare - CUT) al Ministerului Finanţelor.
(2) Se interzice instituţiilor bugetare deschiderea conturilor bancare în instituţiile financiare fără autorizarea Ministerului Finanţelor.
(3) Ministerul Finanţelor, instituţiile publice care gestionează bugetul asigurărilor sociale de stat şi fondurile asigurării obligatorii de asistenţă medicală, pot angaja bănci comerciale, care activează pe teritoriul Republicii Moldova, pentru efectuarea unor operaţiuni ce ţin de executarea de casă a bugetelor.

(4) Administratorii componentelor bugetului public naţional pot angaja/acorda în bază contractuală împrumuturi cu scadenţă în acelaşi an bugetar de la bugetele/bugetelor de alte nivele, gestionate în CUT al Ministerului Finanţelor, destinate acoperii decalajelor temporare de casă.

(5) Procedura de selectare a băncilor comerciale pentru efectuarea operaţiunilor ce ţin de executarea de casă a bugetelor se face o dată la trei ani în conformitate cu legislaţia privind achiziţiile publice.

(6) Soldul resurselor temporar libere în CUT al Ministerului Finanţelor poate fi investit în instituţii financiare.

(7) Se interzice contractarea împrumuturilor de către instituţiile bugetare.

Articolul 64. Prognoza şi managementul lichidităţilor

(1) În termen de 30 de zile după adoptarea legii/deciziei bugetare anuale, dar nu mai tîrziu de 1 ianuarie a anului bugetar, administratorii componentelor bugetului public naţional, elaborează prognozele de lichidităţi ale bugetelor corespunzătoare pe an cu repartizare lunară.
(2) Prognozele menţionate la alin.(1) se actualizează lunar / săptămânal / zilnic.

(3) Metodologia de elaborare, aprobare şi prezentare a prognozelor de lichidităţi se stabileşte de către Ministerul Finanţelor.

Articolul 65. Încasările la bugetul public naţional

(1) Ministerul Finanţelor stabileşte administratorii de venituri ai componentelor bugetului public naţional.

(2) Administratorii de venituri asigură colectarea integrală şi în termen a tuturor încasărilor aprobate în bugetele componente ale bugetului public naţional. 

(3) Toate încasările netransferate la buget până în ultima zi operaţionala a anului bugetar, se încasează în contul bugetului pe anul viitor.

Articolul 66. Plăţile bugetului public naţional

(1) În procesul executării bugetelor, autorităţile/instituţiile bugetare efectueaza plăţi în limita alocaţiilor aprobate în legea/decizia bugetară anuală şi în conformitate cu limitele de lichidităţi stabilite în conformitate cu art.64.

(2) Plăţile se efectueaza în conformitate cu destinaţiile prevăzute în buget, şi conform gradelor de prioritate, stabilite de Ministerul Finanţelor in baza actelor legilsative si normative.

(3) Toate plăţile executate pe parcursul anului bugetar în curs, indiferent de perioada pentru care acestea se efectuează, se înregistrează şi se reflectă în evidenţa contabilă ca plăţi ale anului bugetar curent.

(4) Datoriile instituţiilor bugetare din anii precedenţi, confirmate în mod legal, se achită de către acestea din contul şi în limita mijloacelor aprobate pentru întreţinerea insituţiilor în anul bugetar curent.
Articolul 67. Plăţile în baza documentelor executorii 

(1) Documentele executorii privind dezafectarea incontestabilă a mijloacelor băneşti din contul bugetului de stat, bugetului asigurărilor sociale de stat, fondurilor asigurărilor obligatorii de asistenţă medicală, bugetelor locale, precum şi din contul autorităţilor publice/instituţiilor bugetare, se prezintă obligatoriu de către creditor administratorilor bugetelor respective, doar dacă există o hotărîre judecătorească irevocabilă în acest sens.

(2) Plăţile privind executarea documentelor executorii se efectuează de către administratorii bugetelor respective în termen de până la 6 luni, calculat din data recepţionării titlului.

(3) Plăţile privind achitarea sumelor adjudecate conform documentelor executorii se vor efectua indiferent dacă sunt sau nu aprobate alocaţii în acest scop, dar nu vor depăşi limita de 20 la sută din bugetul anual aprobat instituţiei responsabile.

(4) În cazul neexecutării documentului executoriu în termenul menţionat la alin.(2), creditorul este în drept să solicite restituirea acestuia şi/sau să adreseze o cerere de intentare a procedurii de executare silită conform procedurii stabilite de Codul de executare. Iniţierea procedurilor de executare silită poate avea loc în baza documentului executoriu sau a înscrisurilor care confirmă recepţionarea acestuia de către debitor, conform procedurii stabilite de Codul de executare.

(5) Pentru documentele executorii care au parvenit prin intermediul executorului judecătoresc, cu încălcarea procedurii stabilite la alin.(1) al prezentului articol, debitorul va fi scutit de plata onorariului şi a altor cheltuieli de executare prevăzute prin art.36-41 din Codul de executare.

Articolul 68. Gestionarea angajamentelor

(1) Autorităţile/instituţiile bugetare sunt responsabile pentru asumarea, achitarea, evidenţa şi raportarea angajamentelor bugetare, în conformitate cu legislaţia care reglementează achiziţiile publice şi alte acte legislative şi normative.
(2) Asumarea angajamentelor de către autorităţile/instituţiile bugetare se permite doar în scopurile şi în limita alocaţiilor bugetare disponibile.
(3) În contractele de achiziţii publice se interzice prevederea plăţilor prealabile de către autorităţile/instituţiile bugetare.

Articolul 69. Blocarea plăţilor bugetare 

(1) Dacă pe parcursul anului bugetar, nivelul soldului bugetului public naţional depăşeşte limitele anuale stabilite prin lege şi ţintele trimestriale stabilite în baza art.59, Ministerul Finanţelor este autorizat să blocheze temporar finanţarea anumitor categorii de plăţi de la bugetul de stat, cu excepţia plăţilor pentru deservirea datoriei de stat şi a altor plăţi scutite de blocare prin legea bugetară anuală.

(2) În perioada de blocare temporară a plăţilor, autorităţile/instituţiile bugetare nu-şi pot asuma noi angajamente de cheltuieli.

(3) Blocarea plăţilor poate fi efectuată pe o perioadă ce nu depăşeşte 60 zile, cu informarea Guvernului despre circumstanţele ce au cauzat această situaţie. 

(4) În cazul în care este imposibil de rebalanţat bugetul prin măsurile aferente blocării plăţilor, Ministerul Finanţelor, în termen de cel puţin 15 zile pînă la expirarea perioadei de blocare, propune Guvernului proiectul legii privind rectificarea bugetului.

(5) Blocarea finanţării anumitor categorii de plăţi se aplică pînă la adoptarea rectificării legii bugetare anuale. 

(6) Prevederile privind blocarea plăţilor, în caz de necesitate, la recomandarea Ministerului Finanţelor, pot fi aplicate şi de către autorităţile/instituţiile publice responsabile pentru bugetul asigurărilor sociale de stat, fondurile asigurărilor obligatorii de asistenţă medicală şi bugetele locale.

Articolul 70. Încheierea executării bugetului 

(1) Ultima zi lucrătoare din an nu este zi operaţională. În ultima zi lucrătoare se efectuează operaţiuni interne şi operaţiuni de închidere a anului bugetar.

(2) În ultima zi operaţională a anului bugetar alocaţiile bugetare nevalorificate, precum şi soldurile de mijloace băneşti din conturile trezoreriale ale autorităţilor/instituţiilor bugetare se închid, cu excepţia celor aferente proiectelor finanţate din surse externe.

(3) Volumul transferurilor cu destinaţie specială de la bugetul de stat către bugetul asigurărilor sociale de stat, fondurile asigurărilor obligatorii de asistenţă medicală şi bugetele locale, neutilizate pe parcursul anului bugetar, se restituie la bugetul de stat pînă în ultima zi operaţională a anului bugetar curent.

Capitolul 3. Raportarea bugetului

Articolul 71. Rapoartele privind executarea bugetului 

(1) Raportul privind executarea bugetului public naţional se întocmeşte de către Ministerul Finanţelor în conformitate cu cerinţele stabilite. 

(2) Autorităţile/instituţiile publice care administrează bugetul asigurărilor sociale de stat şi fondurile asigurării obligatorii de asistenţă medicală prezintă Ministerului Finanţelor rapoarte privind executarea bugetelor corespunzătoare în conformitate cu periodicitatea şi cerinţele stabilite de acesta. 
(3) Rapoartele privind executarea bugetului public naţional şi a componentelor acestuia se prezintă lunar şi anual Guvernului şi altor autorităţi publice centrale.

(4) Componenţa, modul de întocmire şi prezentare a rapoartelor privind executarea bugetelor se determină de Ministerul Finanţelor.
Articolul 72. Rapoartele financiare
(1) Autorităţile publice centrale, autorităţile executive locale, autorităţile/instituţiile publice care administrează bugetul asigurărilor sociale de stat şi fondurile asigurării obligatorii de asistenţă medicală întocmesc rapoarte financiare şi le prezintă la Ministerul Finanţelor în conformitate cu termenele şi cerinţele stabilite de acesta.

(2) Instituţiile bugetare întocmesc rapoarte financiare şi le prezintă autorităţilor publice centrale sau, după caz, autorităţilor publice locale în conformitate cu termenele  şi cerinţele stabilite de acestea.

(3) Componenţa, modul de întocmire şi prezentare a rapoartelor financiare se determină de Ministerul Finanţelor. 

Articolul 73. Raportul semianual privind executarea legii bugetare anuale 
Pînă la 15 august a fiecărui an bugetar, Guvernul prezintă Parlamentului raportul privind realizarea legii bugetare anuale în primul simestru al anului bugetar în curs.

Articolul 74. Raportul anual privind executarea legii bugetare anuale

(1) Ministerul Finanţelor şi autorităţile/instituţiile publice care administrează bugetul asigurărilor sociale de stat şi fondurile asigurării obligatorii de asistenţă medicală, întocmesc în mod corespunzător, rapoartele anuale privind executarea bugetului de stat, bugetului asigurarilor sociale de stat şi fondurilor asigurărilor obligatorii de asistenţă medicală.

(2) În baza rapoartelor menţionate la alin.(1), Ministerul Finanţelor generalizează raportul anual privind executarea legii bugetare anuale, pe care  îl prezintă Guvernului,  pînă la 1 mai.

(3) În termenele stabilite la art.43 alin.(1) lit.c), Guvernul aprobă şi prezintă Parlamentului raportul anual privind executarea legii bugetare anuale.

(4) Raportul anual privind executarea legii bugetare anuale, însoţit de avizul organului abilitat de auditul public extern,  se examinează de către Parlament şi se aprobă în termenul stabilit la art.43 alin.(1) lit.e).

(5) La examinarea şi prezentarea raportului anual privind executarea legii bugetare anuale în cadrul Parlamentului, participă autorităţile publice centrale de specialitate.

(6) Structura rapoartelor anuale privind executarea bugetului de stat, bugetului asigurarilor sociale de stat şi fondurilor asigurărilor obligatorii de asistenţă medicală respectă formatul bugetului anual aprobat, iar componenţa acestora se determină de către Ministerul Finanţelor.

(7) După aprobarea de către Parlament, raportul anual privind executarea legii bugetare se publică în Monitorul Oficial.

Articolul 75. Rapoartele privind executarea bugetelor locale

(1) Rapoartele anuale privind executarea bugetelor locale pe anul bugetar încheiat, se aprobă de către consiliile locale în termenul stabilit la art.43 alin.(1) lit.n).
(2) Rapoartele privind executarea bugetelor locale se publică.

Titlul V. Monitoringul financiar 
Articolul 76. Obiectul monitoringului financiar 

(1) În scopul consolidării disciplinei financiare şi sporirii eficienţei utilizării patrimoniului public, monitoringului financiar se supun:

a) autorităţile/instituţiile publice autofinanţate, 

b) întreprinderile de stat/municipale şi societăţile comerciale cu capital integral sau majoritar public.

(2) Monitoringul financiar presupune analiza evoluţiei indicatorilor economico-financiari, determinarea riscului fiscal la întreprinderi, analiza solvabilităţii întreprinderilor. 
Articolul 77. Responsabilitatea pentru monitoringul financiar 

(1) Monitoringul financiar al activităţii autorităţilor/instituţiilor publice autofinanţate, a întreprinderilor de stat şi a societăţilor comerciale cu capital integral sau majoritar de stat se efectuează de către Ministerul Finanţelor şi/sau autorităţile publice centrale de specialitate, în baza rapoartelor financiare şi statistice ale  acestora.
(2) Monitoringul financiar al activităţii instituţiilor publice autofinanţate, a întreprinderilor municipale şi a societăţilor comerciale, în care autorităţile publice locale deţin cota majoritară în capitalul social, se efectuează de către autorităţile administraţiei publice locale, în baza rapoartelor financiare şi statistice ale  acestora.

(3) Procedurile, periodicitatea şi cerinţele specifice privind efectuarea monitoringului financiar şi prezentarea informaţiilor de către entităţile supuse monitoringului financiar, în temeiul art.76, se elaborează de către Ministerul Finanţelor, în comun cu autoritatea publică responsabilă de administrarea patrimoniului public, şi se aprobă de Guvern.

(4) Rezultatele monitoringului financiar se iau în consideraţie în procesul de luare a deciziilor pe marginea problemelor legate de administrarea şi deetatizarea patrimoniului public.

Titlul VI. Controlul financiar public 

Articolul 78. Controlul financiar public intern

(1) Activităţile efectuate în cadrul procesului bugetar şi operaţiunile legate de gestionarea finanţelor publice de către instituţiile bugetare sunt obiect al managementului financiar, controlului şi auditului intern.

(2) Principiile şi modul de organizare a sistemului de management financiar şi control, a activităţii de audit intern, cît şi a funcţiei de coordonare şi armonizare centralizată în domeniul controlului financiar public intern, se reglementează prin lege.

Articolul 79. Inspectarea financiară
(1) Guvernul abilitează anumite organe cu dreptul de a efectua inspectarea financiară a operaţiunilor şi tranzacţiilor privind respectarea cadrului normativ ce reglementează utilizarea resurselor bugetului public naţional, inclusiv  a granturilor şi a donaţiilor oferite autorităţilor publice centrale şi locale de către donatorii interni şi externi; respectarea procedurilor de achiziţie publică, a disciplinei preţurilor şi tarifelor reglementate de stat, precum şi controlul activităţii economico-financiare privind gestionarea conformă a activelor materiale şi nemateriale şi mijloacelor financiare.

(2) Inspectării financiare sînt supuse autorităţile publice centrale şi locale şi instituţiile subordonate acestora, întreprinderile de stat şi municipale, societăţile comerciale, în al căror capital social statul deţine o anumită cotă-parte; alte persoane fizice şi juridice, care utilizează mijloace financiare publice şi gestionează patrimoniul public.

Articolul 80. Auditul public extern

Modul de formare, gestionare şi utilizare a resurselor bugetului public naţional, precum şi de administrare a patrimoniului public, se supune auditului public extern de către instituţia abilitată cu acest drept conform legii. 

Titlul VII. Răspunderea juridică 

Articolul 81. Restricţii, sancţiuni şi penalităţi

(1) Se interzice dezafectarea incontestabilă a mijloacelor băneşti din conturile bancare ale Trezoreriei de Stat şi ale trezoreriilor teritoriale ale Ministerului Finanţelor, cu exceptia ordinelor incaso ale executorilor judecătoreşti, în condiţiile art.67.
(2) Se interzice dezafectarea de la buget a mijloacelor pentru acordarea de credite şi împrumuturi pentru persoane fizice şi juridice, cu excepţia resurselor recreditate în condiţiile legii privind datoria publică, garanţiile de stat şi recreditarea de stat, precum şi a celor destinate acordării creditelor fără dobîndă concurenţilor electorali. 

(3) Mijloacele bugetare, inclusiv cele exprimate prin bunuri materiale, utilizate de către instituţiile bugetare, contrar prevederilor actelor normative, pentru acordare de împrumut sau de ajutor financiar persoanelor juridice şi fizice, se percep integral de la acestea şi se varsă la bugetul respectiv fără a fi restabilite ulterior pe conturile creditorilor. Pentru întreaga perioadă de utilizare a acestor mijloace, de la persoanele menţionate se percepe la bugetul respectiv o sumă calculată în funcţie de rata de bază aplicată de Banca Naţională a Moldovei la operaţiunile de politică monetară pe termen scurt.
(4) Pentru neplata în termenele stabilite de actele normative a plăţilor la buget se aplică majorări de întîrziere în mărimea şi modul stabilit de Codul Fiscal
(5) Sancţiunile specificate la alin.(3) şi (4) se aplică şi se încasează în mod extrajudiciar de către organele abilitate cu dreptul de inspectare financiară, în baza rezultatelor inspectărilor efectuate de către organele respective.

(6) În caz de nerambursare la scadenţă a împrumuturilor acordate de la  bugetul de stat autorităţilor administraţiei publice, inclusiv a împrumuturilor recreditate din surse interne şi externe prin intermediul Ministerului Finanţelor, a dobînzilor şi a altor plăţi aferente, precum şi a mijloacelor dezafectate de la bugetul de stat pentru stingerea împrumuturilor acordate cu garanţie de stat, organele abilitate cu dreptul de executare silită, de suspendare a operaţiunilor în conturile bancare ale contribuabilului şi de sechestrare sau de percepere, în mod incontestabil, a mijloacelor băneşti din conturile bancare şi/sau trezoreriale, vor percepe în mod prioritar şi incontestabil, de la bugetele respective şi de la persoanele care au beneficiat de împrumuturi recreditate şi împrumuturi acordate cu garanţie de stat, sumele nerambursate respective. 
(7) Stingerea datoriilor expirate, aferente împrumuturilor acordate şi/sau recreditate de Ministerul Finanţelor, precum şi a împrumuturilor achitate din contul bugetului de stat conform garanţiei de stat, se va efectua în următoarea succesiune: suma principală a împrumutului, dobînda şi alte plăţi, penalitatea.

Articolul 82. Contravenţii şi infracţiuni
(1) Încălcarea prevederilor prezentei legi se sancţionează în conformitate cu Codul contravenţional şi Codul penal.

(2) Constituie contravenţie următoarele fapte:
a) denaturarea calculelor de stabilire a necesarului de mijloace bugetare, care conduc la formarea surplusurilor de mijloace bugetare sau de bunuri materiale;

b) neprezentarea în termen şi în conformitate cu cerinţele stabilite a propunerilor/proiectelor de buget şi/sau a altor informaţii necesare pentru elaborarea cadrului bugetar pe termen mediu şi a proiectului legii bugetare anuale;
c) neprezentarea în termen a bugetelor detaliate ale instituţiilor bugetare;

d) utilizarea contrar destinaţiei sau dezafectarea mijloacelor bugetare de către instituţiile bugetare;

e) încheierea angajamentelor bugetare şi efectuarea plăţilor de la buget  peste limitele prevăzute în buget şi admiterea datoriilor creditoare cu termenul de onorare expirat;

f) efectuarea plăţilor care depăşesc valoarea angajamentelor încheiate sau alocaţiilor bugetare stabilite pentru o anumită perioadă de timp;

g) efectuarea plăţilor în prealabil;
h) nerespectarea regulilor privind închiderea conturilor la sfîrşitul anului bugetar;

i) neprezentarea la timp şi în modul stabilit a rapoartelor financiare, precum şi a rapoartelor privind executarea bugetului.

(3) Constatarea contravenţiilor şi aplicarea sancţiunilor corespunzătoare, se efectuează de către organele abilitate cu acest drept de către Ministerul Finanţelor conducătorilor instituţiilor publice sau, în cazuri justificate, altor persoane care se fac vinovate de comiterea contravenţiilor menţionate. 

(4) Sumele ca urmare a aplicării penalităţilor şi sancţiunilor specificate la articolele 81 şi 82 alin.(2) se varsă la bugetul respectiv.

Titlul VIII. Prevederi finale şi tranzitorii

Articolul 83. Întrarea în vigoare şi abrogările 

(1) Prezenta lege întră în vigoare la data publicării.

(2) Odată cu întrarea în vigoare a prezentei legi se abrogă Legea nr.847-XIII din 24 mai 1996 privind sistemul bugetar şi procesul bugetar (republicată în Monitorul Oficial al Republicii Moldova, 2005, ediţie specială), cu modificările şi completările ulterioare.
(3) Prin derogare de la art. 63 alin.(2) se permite efectuarea operaţiunilor de încasări şi plăţi prin băncile comerciale, proiectelor finanţate din surse externe, care activează în baza acordurilor încheiate pînă la întrarea în vigoare a prezentei legi, dacă aceasta este prevăzut de acordurile respective.

Articolul 84.  Prioritatea acestei legi

Actele legislative şi normative în vigoare se aplică în măsura în care nu contravin prezentei legi.
Articolul 85. Ajustarea legislaţiei 

(1) Guvernul, în termen de 6 luni de la data adoptării prezentei legi:

a) va prezenta Parlamentului propuneri pentru aducerea legislaţiei în vigoare în conformitate cu prezenta lege;

b) va aduce actele sale normative în conformitate cu prezenta lege.

(2) Ministerul Finanţelor, în termen de 3 luni de la adoptarea prezentei legi, va revizui şi va aproba cadrul metodologic necesar pentru implementarea prezentei legi.

